ང་རང་གི་ཕ་ཡུལ་ནི་སི་ཁྲོན་ནུབ་བྱང་ས་ཁུལ་རྔ་བ་ཁུལ་མཛོད་དགེ་རྫོང་ཨ་སྐྱིད་རོང་གི་ཡག་གསུམ་སྲིད་འཛིན་གྲོང་སྡེ་ཡིན་ལ།ན་ནིང་དབྱར་ཁར་ང་རང་ཕ་ཡུལ་དུ་དངོས་ཞུགས་བརྟག་དཔྱད་དུ་སོང་དུས།ཁྱིམ་ཚང་ཁ་ཅིག་གི་གཉེན་ཉེ་དང་ཕྱི་ན་ལས་བྱེད་སྒྲུབ་པའི་བུ་ཕྲུག་ཁ་ཤས་ཕྱིར་ལོག་པ་དང་འཕྲད།དེ་དག་ཕྱིར་ཕེབས་པ་ན།ཁྱིམ་མི་ཕ་མ་དང་གཅེན་གཅུང་།དེ་མིན་གྱི་གཉེན་ཉེ་རྣམས་ནི་རང་རང་སོ་སོའི་ལག་གི་ལས་ཀ་བཞག་ནས་རྒྱང་ནས་ཕྱིར་ཡོང་བའི་བཟའ་མི་དང་གཉེན་ཉེ་དང་འཚམས་འདྲི་བྱེད་པར་ཐོན་པ།ལྷན་དུ་འཛོམས་པ་ན་བཟའ་མི་རྣམས་ནི་སྤྲོ་སེམས་འཁོལ་བའི་ངང་ཕན་ཚུན་བར་འཚམས་འདྲི་བྱེད་ཅིང་མཆུ་སྦྱོར་གུས་ལུགས་ཀྱིས་རང་སེམས་ཀྱི་དགའ་སྣང་རབ་ཏུ་སྤེལ་བ།ཆ་རྒྱུས་མེད་པའི་མི་ཞིག་གིས་མཐོང་ན་གུས་ལུགས་འདི་ནི་ངོ་མཚར་ཞིང་ཐེ་ཚོམ་ཟ་བའི་གནས་ཤིག་ཏུ་འགྱུར་ངེས་སྙམ།ཡིན་ན་ཡང་གུས་ལུགས་འདི་ནི་དོན་དངོས་སུ་ས་ཆ་འདིར་ཡོད་པ་ཁོ་ཐག་ཡིན།